Predkladacia správa 

	Návrh na uzavretie dohody medzi Ministerstvom školstva Slovenskej republiky, Slovenskou rektorskou konferenciou (ďalej len „SRK“) a Európskou asociáciou univerzít (ďalej len „EUA“), ktorej predmetom je poskytnutie grantu ako účelového vyčlenenia finančných prostriedkov na vykonanie medzinárodnej inštitucionálnej evaluácie (hodnotenia) 19 verejných vysokých škôl, 3 štátnych vysokých škôl (Akadémie Policajného zboru v Bratislave, Akadémie ozbrojených síl generála Milana Rastislava Štefánika, Slovenskej zdravotníckej univerzity v Bratislave) a súkromnej Vysokej školy manažmentu v Trenčíne v rámci Projektu inštitucionálneho hodnotenia vysokých škôl Slovenskej republiky, sa predkladá z vlastnej iniciatívy vysokých škôl, ich reprezentácií a Ministerstva školstva SR a je v súlade s Programovým vyhlásením vlády Slovenskej republiky, v ktorom sa uvádza, že „Vláda bude klásť mimoriadny dôraz na podporu kvality vysokoškolského vzdelávania. V tejto súvislosti vytvorí ekonomické a legislatívne podmienky na podporu zvyšovania výkonnosti vysokých škôl v oblasti vedy a techniky.“ Vykonanie medzinárodnej inštitucionálnej evaluácie v rámci Projektu inštitucionálneho hodnotenia vysokých škôl podporuje tento záväzok, pričom pre jednotlivé hodnotené vysoké školy a celý vysokoškolský sektor SR predstavuje európsku pridanú hodnotu zapojením sa renomovanej európskej organizácie vykonávajúcej tento typ evaluácie. 

Zabezpečenie kvality je jednou z ústredných tém prebiehajúcej reformy vysokého školstva na európskej úrovni v rámci bolonského procesu, pričom deklaratívne bolo na summite ministrov zodpovedných za vysoké školstvo v Berlíne v roku 2003 potvrdené, že „v zhode s princípmi inštitucionálnej autonómie základná zodpovednosť za zabezpečenie kvality vo vysokom školstve leží na každej inštitúcii a to je základ pre skutočnú zodpovednosť vysokoškolského systému v rámci národného systému pre zabezpečenie  kvality.“ Ministri tiež súhlasili, že do roku 2005 národné systémy zabezpečenia kvality zahrnú aj evaluáciu programov alebo inštitúcií vrátane vnútorného hodnotenia, externých revízií, účasti študentov a publikácie výsledkov. Na základe uvedeného SRK predložila Projekt inštitucionálneho hodnotenia vysokých škôl SR (ďalej len „projekt“), ktorý má potenciál prispieť k zavedeniu kultúry kvality na vysokých školách SR.

Cieľom Projektu je vytvoriť národný systém inštitucionálneho hodnotenia vysokých škôl a podpora kultúry kvality vo vysokoškolskom systéme SR. Cieľom projektu nie je ranking alebo rating vysokých škôl SR. Cieľovou skupinou sú vysoké školy SR, pričom štátne vysoké školy a súkromné vysoké školy (zúčastniť sa môže len jedna, lebo ostatné ešte nemajú splnenú podmienku ukončenia vzdelávacieho cyklu) samé prejavili záujem o účasť na projekte. Projekt má rovnaký charakter ako väčšina systémov zabezpečenia kvality, t. j. nezávislé hodnotenie kvality, cielené využitie interného a externého aspektu zabezpečenia kvality, účasť rozdielnych podielnikov, zverejnenie výsledkov. Predmetom inštitucionálneho hodnotenia je samotná vysoká škola, jej celkový stav, organizácia, zamestnanci, manažment, študenti, absolventi, výsledky i uvažovaný ďalší rozvoj. Mimoriadna pozornosť bude venovaná oblastiam vedy, výskumu, umenia a bolonskému procesu. Samotné hodnotenie bude vykonané v troch krokoch: sebahodnotenie každou vysokou školou, návšteva európskych odborníkov EUA na každej hodnotenej vysokej škole, zverejnenie hodnotiacej správy a zverejnenie sektorovej správy o stave vysokého školstva v SR. Tento model je všeobecne akceptovaný ako základ európskeho zabezpečenia kvality. Projekt využíva koncepciu kvality „súlad so zámerom alebo cieľom vysokej školy“. Ide o najakceptovanejšiu koncepciu pre vnútornú kvalitu vysokoškolskej inštitúcie. 

Význam projektu spočíva najmä v podpore kultúry kvality na vysokých školách SR, ktorá je nízka. Väčšina domácich vysokých škôl nemá žiadnu skúsenosť s procesmi sebahodnotenia alebo s medzinárodnou evaluáciou, pričom účasť na projekte (na medzinárodnej inštitucionálnej evaluácii) ich naučí analytickému sebahodnoteniu, ktoré je využiteľné nielen na inštitucionálnej úrovni, ale aj na úrovni fakúlt, katedier, či študijných programov. Obsah predloženého projektu je v súlade s prvou časťou procesu komplexnej akreditácie činnosti vysokej školy (hodnotenie vlastnej činnosti vysokej školy) upravenej v zákone č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. Preto projekt môže urýchliť a skvalitniť aj proces komplexnej akreditácie činností vysokej školy, pričom nenahrádza činnosť Akreditačnej komisie a nezasahuje do jej právomocí. 

Účasť Európskej asociácie univerzít v projekte súvisí s aktívnou činnosťou tejto asociácie v uvedenej oblasti. EUA v priebehu 11 rokov vykonala približne 122 inštitucionálnych evaluácií, ale aj evaluácie všetkých inštitúcií v rámci národných systémov Írska, Portugalska, Srbska, Bosny a Hercegoviny a Katalánska. EUA je jediná organizácia v Európe, ktorá vykonáva individuálne inštitucionálne evaluácie vysokých škôl alebo ako v prípade SR evaluácie všetkých vysokoškolských inštitúcií v rámci národného systému (okrem vyššie uvedených výnimiek) so záverečnou sektorovou správou informujúcou o skutočnom stave vysokoškolského sektora. EUA je medzinárodná nezávislá organizácia, ktorá je zárukou nestranného a transparentného prístupu k hodnoteným vysokým školám.

Návrh na uzavretie dohody medzi Ministerstvom školstva Slovenskej republiky, Slovenskou rektorskou konferenciou a Európskou asociáciou univerzít má dopad na štátny rozpočet a verejné financie v priebehu rokov 2005, 2006 a 2008 vo výške 27 000 tis. Sk (631 000,- EUR). Uvedená suma však bude pokrytá z finančných prostriedkov vyčlenených v rozpočtovej kapitole MŠ SR na vysoké školstvo. Projekt si zároveň vyžaduje finančnú spoluúčasť hodnotených vysokých škôl vo forme ďalších nákladov (hradenie pobytových nákladov hodnotiteľov EUA počas dvoch návštev na VŠ, ktorých finančná výška je prijateľná a na cestovné zástupcov VŠ na semináre EUA. Na rokovaní SRK bol vyjadrený súhlas s uhradením týchto nákladov). Návrh nemá environmentálny vplyv a nemá vplyv na zamestnanosť a podnikateľské prostredie. 
Návrh na uzavretie dohody medzi Ministerstvom školstva Slovenskej republiky, Slovenskou rektorskou konferenciou a Európskou asociáciou univerzít sa predkladá na rokovanie vlády SR po medzirezortnom pripomienkovom konaní, z ktorého oprávnené pripomienky boli akceptované aj v súlade s možnosťami ich akceptovania zmluvnou stranou EUA. O projekte rokoval predseda vlády SR za účasti ďalších členov vlády s členmi SRK na spoločných zasadnutiach 6. 7. 2004 a 14. 6. 2005 v Bratislave. Na rokovaní 14. 6. 2005 predseda vlády SR uložil ministrovi školstva SR predložiť návrh dohody medzi SR a Európskou asociáciou univerzít o zabezpečení medzinárodného externého inštitucionálneho hodnotenia vysokých škôl SR vrátane štruktúry výdavkov počas trvania projektu. Projekt inštitucionálneho hodnotenia bol pripomienkovaný akademickou obcou k 11. 3. 2005. Plénum SRK na svojom 32. riadnom zasadnutí 28. 6. 2005 v Košiciach schválilo predložený projekt a odporučilo svojim členom účasť na Projekte. Účasť vysokých škôl na projekte bola uzatvorená ku dňu 5. 9. 2005.
Návrh na uzavretie dohody medzi Ministerstvom školstva Slovenskej republiky, Slovenskou rektorskou konferenciou a Európskou asociáciou univerzít je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.